CELEX: 32021D0563
Language: el
Date: 2021-03-31 00:00:00
Title: Εκτελεστική απόφαση (ΕΕ) 2021/563 της Επιτροπής της 31ης Μαρτίου 2021 σχετικά με την ισχύ ορισμένων αποφάσεων που αφορούν δεσμευτικές πληροφορίες καταγωγής [κοινοποιηθείσα υπό τον αριθμό C(2021) 2072] (Τα κείμενα στη γαλλική και την ολλανδική γλώσσα είναι τα μόνα αυθεντικά)

7.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 119/117
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/563 ΤΗΣ ΕΠΙΤΡΟΠΗΣ
         της 31ης Μαρτίου 2021
         σχετικά με την ισχύ ορισμένων αποφάσεων που αφορούν δεσμευτικές πληροφορίες καταγωγής
         
            
               [κοινοποιηθείσα υπό τον αριθμό C(2021) 2072]
            
         
         (Τα κείμενα στη γαλλική και την ολλανδική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (στο εξής: ο κώδικας) (1), και ιδίως το άρθρο 34 παράγραφος 11 και το άρθρο 37 παράγραφος 2 πρώτο εδάφιο στοιχείο α),
         Μετά από διαβουλεύσεις με την Επιτροπή Τελωνειακού Κώδικα,
         Εκτιμώντας τα ακόλουθα:
         
                     (1)
                  
                  
                     Το άρθρο 33 παράγραφος 1 του κώδικα προβλέπει ότι οι τελωνειακές αρχές λαμβάνουν, κατόπιν αιτήσεως, αποφάσεις που αφορούν δεσμευτικές πληροφορίες σχετικά με την καταγωγή (αποφάσεις ΔΠΚ). Το άρθρο 19 παράγραφος 1 του εκτελεστικού κανονισμού (ΕΕ) 2015/2447 της Επιτροπής (2) ορίζει ότι οι τελωνειακές αρχές διαβιβάζουν στην Επιτροπή τα προσήκοντα στοιχεία σχετικά με τις αποφάσεις ΔΠΚ σε τριμηνιαία βάση.
                  
               
                     (2)
                  
                  
                     Οι αποφάσεις ΔΠΚ που αναφέρονται στο παράρτημα περιλαμβάνουν προσδιορισμό της μη προτιμησιακής καταγωγής των εμπορευμάτων που είναι ασυμβίβαστος με το άρθρο 60 παράγραφος 2 του κώδικα. Ειδικότερα, οι εν λόγω αποφάσεις ΔΠΚ είναι ασυμβίβαστες με τους κανόνες σχετικά με την απόκτηση καταγωγής που προβλέπονται στο εν λόγω άρθρο, δεδομένου ότι η μεταποίηση ή επεξεργασία που πραγματοποιήθηκε στην τελευταία χώρα παραγωγής δεν θεωρείται οικονομικά δικαιολογημένη κατά την έννοια του άρθρου 33 του κατ’ εξουσιοδότηση κανονισμού (ΕΕ) 2015/2446 της Επιτροπής (3).
                  
               
                     (3)
                  
                  
                     Το άρθρο 60 παράγραφος 2 του κώδικα ορίζει ότι τα εμπορεύματα στην παραγωγή των οποίων συμμετέχουν μία ή περισσότερες χώρες ή εδάφη θεωρούνται ως καταγόμενα από τη χώρα ή το έδαφος στην οποία πραγματοποιήθηκε η τελευταία, ουσιαστική, οικονομικά δικαιολογημένη μεταποίηση ή επεξεργασία, σε επιχείρηση εξοπλισμένη για το σκοπό αυτό, η οποία κατέληξε στην παρασκευή ενός νέου προϊόντος ή αντιπροσωπεύει σημαντικό στάδιο της παρασκευής.
                  
               
                     (4)
                  
                  
                     Το άρθρο 33 του κατ’ εξουσιοδότηση κανονισμού (ΕΕ) 2015/2446 ορίζει ότι μεταποίηση ή επεξεργασία που πραγματοποιείται σε άλλη χώρα ή έδαφος δεν θεωρείται οικονομικά δικαιολογημένη, εφόσον διαπιστώνεται, βάσει των διαθέσιμων στοιχείων, ότι σκοπός αυτής της μεταποίησης ή επεξεργασίας ήταν η αποφυγή της εφαρμογής των μέτρων που αναφέρονται στο άρθρο 59 του κώδικα.
                  
               
                     (5)
                  
                  
                     Ο εκτελεστικός κανονισμός (ΕΕ) 2018/886 της Επιτροπής (4) εισήγαγε ορισμένα μέτρα εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής. Τα προϊόντα στα οποία εφαρμόζονται τα εν λόγω μέτρα εμπορικής πολιτικής απαριθμούνται στο παράρτημα I του εν λόγω κανονισμού. Οι μοτοσικλέτες με παλινδρομικό εμβολοφόρο κινητήρα, με κυλινδρισμό που υπερβαίνει τα 800 cm3, που υπάγονται στον κωδικό ΣΟ 8711 50 00, περιλαμβάνονται μεταξύ των προϊόντων που απαριθμούνται στο εν λόγω παράρτημα. Τα μέτρα που θεσπίζονται με τον κανονισμό (ΕΕ) 2018/886 είναι μέτρα που αναφέρονται στο άρθρο 59 του κώδικα.
                  
               
                     (6)
                  
                  
                     Μετά τη δημοσίευση των μέτρων εμπορικής πολιτικής της Ευρωπαϊκής Ένωσης, ο παραγωγός των μοτοσικλετών, οι οποίες υπάγονται στον κωδικό ΣΟ 8711 50 00 και καλύπτονται από τις αποφάσεις ΔΠΚ που αναφέρονται στο παράρτημα, διαβίβασε στις 25 Ιουνίου 2018 στην Επιτροπή Κεφαλαιαγοράς των Ηνωμένων Πολιτειών μέσω του εντύπου 8-K (5) (Form 8-K Current Report), ότι προτίθεται να μεταφέρει την παραγωγή ορισμένων μοτοσικλετών που προορίζονται για την αγορά της Ευρωπαϊκής Ένωσης από τις Ηνωμένες Πολιτείες της Αμερικής στις διεθνείς εγκαταστάσεις του σε άλλη χώρα προκειμένου να αποφύγει τα μέτρα εμπορικής πολιτικής της Ευρωπαϊκής Ένωσης.
                  
               
                     (7)
                  
                  
                     Ακόμη και αν η αποφυγή των μέτρων εμπορικής πολιτικής δεν είναι κατ’ ανάγκη ο μοναδικός σκοπός της μετατόπισης της παραγωγής, οι προϋποθέσεις που αναφέρονται στο άρθρο 33 πρώτο εδάφιο του κατ’ εξουσιοδότηση κανονισμού (ΕΕ) 2015/2446 πληρούνται με βάση τα διαθέσιμα στοιχεία. Ως εκ τούτου, η μεταποίηση ή επεξεργασία που πραγματοποιήθηκε στην τελευταία χώρα παραγωγής δεν θεωρείται οικονομικά δικαιολογημένη. Κατά συνέπεια, ο προσδιορισμός της μη προτιμησιακής καταγωγής των μοτοσικλετών πρέπει να βασίζεται στο άρθρο 33 τρίτο εδάφιο.
                  
               
                     (8)
                  
                  
                     Σύμφωνα με την εν λόγω διάταξη, εάν η τελευταία μεταποίηση ή επεξεργασία δεν κρίνεται οικονομικά δικαιολογημένη, τα εμπορεύματα θεωρούνται ότι έχουν υποβληθεί στην τελευταία, ουσιαστική, οικονομικά δικαιολογημένη μεταποίηση ή επεξεργασία τους, η οποία κατέληξε στην παρασκευή ενός νέου προϊόντος ή αντιπροσωπεύει σημαντικό στάδιο της παρασκευής, στη χώρα ή στο έδαφος καταγωγής του μεγαλύτερου μέρους των υλικών, όπως καθορίζεται με βάση την αξία των υλικών.
                  
               
                     (9)
                  
                  
                     Δεδομένου ότι ο προσδιορισμός της μη προτιμησιακής καταγωγής των μοτοσικλετών που καλύπτονται από τις αποφάσεις ΔΠΚ που αναφέρονται στο παράρτημα δεν βασίζεται στον κανόνα που προβλέπεται στο άρθρο 33 τρίτο εδάφιο του κατ’ εξουσιοδότηση κανονισμού (ΕΕ) 2015/2446, η Επιτροπή θεωρεί ότι ο εν λόγω προσδιορισμός της μη προτιμησιακής καταγωγής είναι ασυμβίβαστος με το άρθρο 60 παράγραφος 2 του κώδικα, σε συνδυασμό με το άρθρο 33 του κατ’ εξουσιοδότηση κανονισμού (ΕΕ) 2015/2446.
                  
               
                     (10)
                  
                  
                     Σύμφωνα με το άρθρο 23 παράγραφος 3 του κώδικα, οι τελωνειακές αρχές που έλαβαν απόφαση μπορούν, ανά πάσα στιγμή, να την ακυρώσουν, να την τροποποιήσουν ή να την ανακαλέσουν, εφόσον δεν είναι σύμφωνη με την τελωνειακή νομοθεσία. Ωστόσο, οι τελωνειακές αρχές, οι οποίες έλαβαν τις αποφάσεις ΔΠΚ που αναφέρονται στο παράρτημα, δεν τις ανακάλεσαν.
                  
               
                     (11)
                  
                  
                     Ως εκ τούτου, για να διασφαλιστεί ο ορθός και ενιαίος προσδιορισμός της μη προτιμησιακής καταγωγής των εμπορευμάτων, οι σχετικές αποφάσεις ΔΠΚ θα πρέπει να ανακληθούν. Συνεπώς, η τελωνειακή αρχή η οποία έλαβε τις αποφάσεις ΔΠΚ θα πρέπει να τις ανακαλέσει το συντομότερο δυνατόν μετά την κοινοποίηση της παρούσας απόφασης και να ενημερώσει σχετικά την Επιτροπή,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Οι αποφάσεις ΔΠΚ που αναφέρονται στη στήλη 1 του πίνακα του παραρτήματος, οι οποίες ελήφθησαν από την τελωνειακή αρχή που αναγράφεται στη στήλη 2 του εν λόγω πίνακα για το προϊόν που αναγράφεται στη στήλη 3 του εν λόγω πίνακα, ανακαλούνται σύμφωνα με την παράγραφο 2.
            
            
               2.   Η τελωνειακή αρχή που αναγράφεται στη στήλη 2 του πίνακα του παραρτήματος ανακαλεί τις αποφάσεις ΔΠΚ που αναφέρονται στη στήλη 1 του εν λόγω πίνακα και ενημερώνει σχετικά τον δικαιούχο το συντομότερο δυνατό και σε κάθε περίπτωση το αργότερο εντός 10 ημερών από την κοινοποίηση της παρούσας απόφασης.
            
            
               3.   Όταν μια τελωνειακή αρχή ανακαλεί τις αποφάσεις ΔΠΚ και προβαίνει σε κοινοποίηση σύμφωνα με την παράγραφο 2, ενημερώνει σχετικά την Επιτροπή.
            
         
         
            Άρθρο 2
            Η παρούσα απόφαση απευθύνεται στο Βασίλειο του Βελγίου.
         
         
            Βρυξέλλες, 31 Μαρτίου 2021.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  ΕΕ L 269 της 10.10.2013, σ. 1.
         
            (2)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
         
            (3)  Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
         
            (4)  Εκτελεστικός κανονισμός (ΕΕ) 2018/886 της Επιτροπής, της 20ής Ιουνίου 2018, περί ορισμένων μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής και για την τροποποίηση του εκτελεστικού κανονισμού (ΕΕ) 2018/724 (ΕΕ L 158 της 21.6.2018, σ. 5).
         
            (5)  https://sec.report/Document/0000793952-18-000038
      
      
         
            ΠΑΡΑΡΤΗΜΑ
            
                        Δεσμευτική πληροφορία καταγωγής — αριθ. αναφοράς
                     
                     
                        Τελωνειακή αρχή
                     
                     
                        Κωδικός ΣΟ του προϊόντος
                     
                  
                        1
                     
                     
                        2
                     
                     
                        3
                     
                  
                        BE-20192406001
                     
                     
                        Direction générale Analyses Economiques et Economie internationale
                        Service Commerce et Investissements internationaux
                        bâtiment Atrium C
                        Rue du Progrès 50
                        1210  Bruxelles
                        Belgique
                        Federale Overheidsdienst Economie, KMO, Middenstand en Energie
                        Algemene Directie Economische Analyses en Internationale Economie
                        Dienst internationale handel en investeringen
                        City Atrium C
                        Vooruitgangsstraat 50
                        1210 Brussel
                        België
                     
                     
                        8711 50 00 
                     
                  
                        BE-20192406002
                     
                     
                        Direction générale Analyses Economiques et Economie internationale
                        
                                    Service Commerce et Investissements internationaux
                                 
                              
                                    bâtiment Atrium C
                                 
                              
                                    Rue du Progrès 50
                                 
                              
                                    1210 Bruxelles
                                 
                              
                                    Belgique
                                 
                              Federale Overheidsdienst Economie, KMO, Middenstand en Energie
                        Algemene Directie Economische Analyses en Internationale Economie
                        
                                    Dienst internationale handel en investeringen
                                 
                              
                                    City Atrium C
                                 
                              
                                    Vooruitgangsstraat 50
                                 
                              
                                    1210 Brussel
                                 
                              
                                    België
                                 
                              
                     
                        8711 50 00